Beurtkrag nou langer toegepas(Argieffoto: Unsplash) Beurtkrag sal Saterdag en Sondag van 8:00 tot 22:00 toegepas word en nie net meer in die aande soos vroeër deur Eskom aangekondig nie. Fase 2-beurtkrag sou Saterdag- en Sondagaand van 17:00 tot 22:00 toegepas word, maar is nou verleng teen einde dieselreserwes te beskerm en in ŉ poging om die hoeveelheid beurtkrag te bedwing. Volgens die kragvoorsiener sal ŉ skip met dieselvoorraad Maandag vasmeer en Dinsdag deur die dag sy vrag aflaai. Indien Eskom egter voortgaan om diesel teen die huidige tempo te verbrand sal die reserwes uitgeput wees voor die vrag afgelaai is. ŉ Eenheid by die Duvha-kragstasie het Vrydag uitgeskop, maar ŉ eenheid elk by Tutuka en Medupi is wel weer in werking gestel. Nog drie eenhede sal na verwagting môre weer in werking gestel word. Dit sal volgens Eskom nie voldoende wees om aan die vraag te voldoen nie gegewe die kouefront. Opwekkingsvermoë van 3 405 MW is tans afgeskakel vir beplande instandhouding terwyl 15 481 MW weens foute buite werking is. Eskom het weer eens ŉ beroep op Suid-Afrikaners gedoen om hul elektrisiteitsverbruik te verminder.